钦定古今图书集成/理学汇编/文学典/第173卷 > 徐师曾文体明辩 > 《释》
## 钦定古今图书集成/理学汇编/文学典/第173卷 > 徐师曾文体明辩 > 《释》

按：字书云：“释，解也。”解之别名也。盖自蔡邕作《释诲》，而
郤正《释讥》，皇甫谧《释劝》，束晳元居释相继有作，然其
词旨，不过递相祖述而已。至唐韩愈作《释言》，别出新
意，乃能追配邕文，而免于蹈袭之陋，即此二篇，亦可
以备一体矣。

《史记司马相如传》：“相如使蜀时，蜀长老多言通西南
夷不为用，唯大臣亦以为然。相如欲谏，业已建之，不
敢，乃著书，藉以蜀父老为辞，而己诘难之，以风天子，
且因宣其使指，令百姓知天子之意。”

《汉书东方朔传》：“朔上书陈农战彊国之计，因自讼独
不得大官，欲求试用其言，专商鞅、韩非之语也。指意
放荡，颇复诙谐，辞数万言，终不见用。朔因著论设客
难己，用位卑以自慰谕。”

《三国志郤正传》：“正性澹于荣利，而尤耽意文章。自司
马、王、扬、班、傅、张、蔡之俦，遗文篇赋，及当世美书善论
益部有者，则钻凿推求，略皆寓目。自在内职，与官人
黄皓比屋，周旋，经三十年。皓从微至贵，操弄威权。正
既不为皓所爱，亦不为皓所憎，是以官不过六百石，
而免于忧患。依则先儒，假文见意，号曰释讥。”其文继
于崔骃达旨。

《晋书束晳传》：“晳性沈退，不慕荣利，作《元居释》，以拟客
难。”

《曹毗传》：“毗累迁尚书郎、镇军大将军从事中郎，下邳
太守，以名位不至，著对儒以自释。”

《夏侯湛传》：“湛，泰始中，举贤良，对策中第，拜郎中，累年
不调，乃作抵疑以自广。”

《北齐书樊逊传》：逊为临漳小吏，县令裴鉴莅官清苦，
致白雀等瑞。逊上《清德颂》十首，鉴大加赏重，擢为主
簿，仍荐之于右仆射崔暹，与辽东李广、渤海封孝琰
等为暹宾客。人有讥其靖默不能趋时者，逊常服东
方朔之言，“陆沉世俗，避世金马，何必深山蒿庐之下。”
遂借陆沉公子为主人，拟“客难制客”，诲以自广。